b'\n_START_ARTICLE_\nKlimarealistene\n_START_PARAGRAPH_\nKlimarealistene er en partipolitisk uavhengig organisasjon som har som form\xc3\xa5l \xc3\xa5 v\xc3\xa6re en motvekt til den r\xc3\xa5dende vitenskapelige oppfatning av klimaendringer i moderne tid. Klimarealistene er uenige i rapportene fra FNs klimapanel (IPCC) om klimaendringene og baserer sitt syn p\xc3\xa5 forskning som konkluderer med at den menneskeskapte komponenten av drivhusgassene er minimal, og derved avviker sterkt fra hovedtyngden etablert forskning. Klimarealistene ble etablert 21. februar 2009 og er basert i Tidemands gate 23 p\xc3\xa5 Frogner i Oslo. Organisasjonen gir uttrykk for at informasjonen som mediene og det offentlige gir, ikke st\xc3\xb8ttes av klimautviklingen eller klimavitenskapen, verken i fortid eller n\xc3\xa5tid, men at vesentlige deler av klimaendringene har naturlige forklaringer. De mener at konsekvensene av klimaendringene ofte beskrives som overdrevne og at det er feil \xc3\xa5 m\xc3\xb8te klimaendringene utelukkende gjennom kutt i CO\xe2\x82\x82-utslippene. Klimarealistene tror tilpasninger er en langt billigere og mer effektiv strategi for \xc3\xa5 m\xc3\xb8te klimaendringer._NEWLINE_Organisasjonen er av den oppfatning at FNs Klimapanel er en organisasjon med en politisk agenda og ikke baserer sine utspill p\xc3\xa5 vitenskapelige fakta. De har blant annet medvirket til utgivelse av en norsk utgave av den kanadiske journalisten Donna Laframboises bok \xc2\xabThe Delinquent Teenager Who Was Mistaken for the World\'s Top Climate Expert\xc2\xbb (\xc2\xabDen oppbl\xc3\xa5ste ten\xc3\xa5ringen som ble tatt for \xc3\xa5 v\xc3\xa6re verdens topp klimaekspert\xc2\xbb)._NEWLINE_Klimarealistenes syn, at solen er den dominerende klimadriveren, er motsatt av den r\xc3\xa5dende oppfatningen i over 95% av akademiske fagmilj\xc3\xb8er.  De henviser gjerne til forskning publisert gjennom det alternative klimapanelet NIPCC (Nongovernmental International Panel on Climate Change) ._NEWLINE_Organisasjonen hevder videre at de norske publiseringskanaler og media bevisst unnlater \xc3\xa5 gi rom for forskning som bryter med FNs klimapanel og i skrivet \xc2\xabKlimaskremslene er uriktige\xc2\xbb, beskyldes media for \xc3\xa5 drive med \xc2\xabensidig propaganda\xc2\xbb. De avholder jevnlig foredrag med forskere som inviteres til Norge._NEWLINE_Klimarealistene er blitt kritisert for \xc3\xa5 basere sin argumentasjon p\xc3\xa5 data som ikke er publisert i vitenskapelige tidsskrifter og feil i faktapresentasjoner, noe de mener er feil. De har ogs\xc3\xa5 blitt kritisert for \xc3\xa5 manipulere innlegg publisert p\xc3\xa5 sitt nettsted for \xc3\xa5 s\xc3\xa5 tvil om fagfellevurdert dokumentasjon._NEWLINE_Dette har de besvart og beklaget i tilsvar. _NEWLINE_Klimarealistene har etablert sitt eget vitenskapelige r\xc3\xa5d. Hvorvidt dette besitter tilstrekkelig relevant akademisk kompetanse er omdiskutert, noe de selv hevder er feil, mens kritikerne holder fast p\xc3\xa5 dette._NEWLINE_NRKs TV-serie "Folkeopplysningen" belyste Klimarealistene og deres hovedargumenter i 2018.'